Papersnake/gushiwen huggingface dataset:
览镜
施枢（宋代）

心到无营本倦游，何期身又客王州。
匣藏青镜闲情薄，衣染红尘满面羞。
风月几曾於我少，波涛半是为人忧。
故山幸自堪耕钓，不必生涯足是休。
右史殿撰吴之平挽章二首
曹彦约（宋代）

生长均江左，游从集豫章。
官曹推扫溉，人望极轩昂。
谠论暌违后，休声涕泪傍。
凤池纶綍手，挥翰发幽光。
贫乐轩
韩淲（宋代）

林深自爱玉溪滨，肯问囊空甑有尘。但扫轩窗置书册，时将樽有醉诗人。

幽寻灵运登山屐，静寄渊明漉酒巾。南渡百年青社远，如君终不负閒身。
人物山水画
唐寅（明代）

傍水依山结草庐，案头长贮活人书。
不知施药功多少，仙杏花开锦不如。
题刘夷叔诗稿后
释宝昙（宋代）

蜜蜂於花似不薄，肥出两股中边甜。
嗅香嚼蜡总风味，不损花艳何其廉。
刘郎平生堕香国，老鬓不下花飞粘。
可怜酿蜜不满斛，空馀稚乳谁家檐。
古断肠曲三十首 其二十一
周端臣（宋代）

旧家院落旧秋风，只有当时人不同。惆怅一窗无用月，为谁凉夜晒梧桐。
题罗畴老家明妃辞汉图
王庭圭（宋代）

明妃辞汉出宫门，丰容靓饰朝至尊。至尊左右皆动色，明妃欲至咽复吞。

三千蛾眉塞天阍，帝独不识王昭君。顾影徘徊复良久，尚冀君王一回首。

当时自倚绝世姿，不将赂结毛延寿。可怜朱网画香车，却来远嫁呼韩邪。

不如归州旧村女，三幅罗裙两髻丫。陌上花开大堤暖，细雨春风归缓缓。

宁从禁籞落胡沙，长路漫漫碧云断。忽看汉月照毡裘，泪湿弹丝锦臂韝。

龙眠会作无声句，写得当时一段愁。
同段吉甫汎湖
仇远（元代）

西湖春碧净无泥，画舫朱帘傍岸移。
寒食清明初过后，杏花杨柳乍晴时。
后从西日催歌鼓，莫放东风转酒旗。
只恐明朝成雨去，暗惊浓绿上高枝。
题癸水亭
曾宏正（宋代）

危亭倚岩隈，嘉名叶地谶。时浮桂籍香，永绝戈甲祲。

败柳袅烟丝，枯荷立霜枋。呼僮理吴榜，月夕欲乘兴。
偈九首
释惟清（宋代）

一是一，二是二。
头上是天，脚上是地。
饥即餐兮困即睡，人人皆受如来记。
赠成都鲁讲书
楼钥（宋代）

君家江发源，我生瀛之壖。
相望万里外，中间几山川。
近闻今子敬，文价惊鸾鵷。
何由梦见之，失喜瞻在前。
幅巾耸英标，衔袖出文编。
倒屣平生欢，剧谈河汉悬。
老我三入朝，广识两蜀贤。
相与论诸公，与君最周旋。
自言隐太城，读书三十年。
城中竹谿居，肥遯远市廛。
清谿拥屋后，绿树环前轩。
一舟号横雪，可泝复可沿。
拂衣下三峡，非为名利牵。
滟澦追古作，海潮赋新篇。
旧依槹閒公，来乘甬东船。
顾我何所取，有怀俱尽言。
老亲苦多病，尝药冀少痊。
佳客不容留，欲著归骖鞭。
间为恶草具，愿君少留连。
报无锦绣段，赠有朱丝弦。
一别无复会，掺祛意茫然。
蜀山渺何许，同声惟杜鹃。
锦堂春·半壁横江矗起
归庄（清代）

半壁横江矗起，一舟载雨孤行。凭空怒浪兼天涌，不尽六朝声。
凭岸荒云远断，绕矶小树微明。旧时燕子还飞否？今古不胜情。
走笔戏邵兴宗
梅尧臣（宋代）

子鱼一尾不曾有，又诺毘陵苍鼠毫。
细粒吴粳谁下咽，尖头越管底能操。
智果寺拜东坡参寥遗像次韵
连文凤（宋代）

吾爱参寥子，遗偈寄真迹。
像貌俨如生，钩画宛若昔。
读此一代文，令人百虑释。
又爱东坡老，仙才迥飘逸。
吟哦月露章，飞奋风雨笔。
古寺遗清风，残碑卧白日。
我来拜祠下，怡然若私觌。
和之诗与禅，诗禅机籁寂。
相对两忘言，终朝不获一。
徘徊走风廊，舂容坐苔石。
於心适有契，所得不患失。
禅空诗亦空，观空莫观色。
寥寥百载下，无此二骚客。
买酒为招魂，欲招不可得。
秋晚
杜耒（宋代）

穫稻已空霜未落，秋风虽老雁犹迟。丹林黄叶斜阳外，绝胜春山暮雨时。
挽大总戎陈翼所先生死殉辽难六首 其三
邓云霄（明代）

将懦兵孱杀气缠，残辽城堡几家全。一丸已失重关险，寸木难家大厦颠。

命殒疆场霏赤血，身骑箕尾上青天。好将孤愤呼阊阖，伫看旄头落电鞭。
过张云卿所居
邹浩（宋代）

发石诛茅古道边，儒家清占静中天。数番雨水添塘水，满目红莲间白莲。

望处苍龙蟠远岳，坐来朱鹭舞祥烟。我心本在风尘表，偶此相羊更豁然。
南湖赋冬青花四首
张镃（宋代）

酷烈深怜格外香，树边苔气与苍凉。
莫教糁径浑如雪，快向青阴置竹床。
太原早秋
李白（唐代）

岁落众芳歇，时当大火流。
霜威出塞早，云色渡河秋。
梦绕边城月，心飞故国楼。
思归若汾水，无日不悠悠。
温泉二绝 其二
李纲（宋代）

玉池金屋浴兰芳，千古华清第一汤。何似此泉浇疾病，不妨更入荔枝乡。
秦氏楼
胡仲弓（宋代）

秦氏楼中双飞燕，楼前柳絮沾人衣。
春风轻薄穿绣帏，抱琴指按黄金徽。
喜终一曲三叹息，思君子兮何时归。
竹溪直院盛称起予草堂诗之善暇日览之多有可
刘克庄（宋代）

饮啄于身切，宜无决择然。
岂其阳忍渴，嫌以盗名泉。
北泽行犹至，东陵恶莫湔。
羞为滥觞者，宁作挂瓢贤。
激齿希高士，流涎异醉仙。
枯肠一勺足，勿傍石门边。
宿三山陈氏茅店
吴与弼（明代）

远客宁家已刻期，山妻稚子正相思。疏星预报朝来喜，茅店新诗梦觉时。
杂剧·关张双赴西蜀梦
关汉卿（元代）

一折
【仙吕】【点绛唇】织履编席，能勾做大蜀皇帝，非容易。官里旦暮朝夕，闷似三江水。
【混江龙】唤了声关、张二弟，无言低首泪双垂；一会家眼前活现，一会家口内掂提。急煎煎御手频捶飞凤椅，扑籁籁痛泪常淹衮龙衣。每日家独上龙楼上，望荆州感叹，阆州伤悲。
【油葫芦】每日家作念煞关云长、张翼德，委得俺宣限急。西川途路受驱驰，每日知他过几重深山谷，不曾行十里平田地。恨征马宛四只蹄，不这般插翅般疾；踊虎躯纵彻黄金辔，果然道"心急马行迟"。
【天下乐】紧跐定葵花镫踅鞭催，走似飞坠的双镝，此腿脡无气力。换马处侧一会儿身，行行里吃一口儿食，无明夜不住地。
【醉扶归】若到荆州内，半米儿不宜迟，发送的关云长向北归。然后向阆州路上转驰驿，把关、张分付在君王手里，教他龙虎风云会。
【金盏儿】关将军但相持，无一个敢欺敌。素衣匹马单刀会，觑敌军如儿戏，不若土和泥。杀曹仁十万军，刺颜良万丈威。今日被坏人将你算，畅则为你大胆上落便宜。
【醉中天】义赦了严颜罪，鞭打的督邮死，当阳桥喝回个曹孟德。倒大个张车骑。今日被人死羊儿般剁了首级，全不见石亭驿！
【金盏儿】鞍马上不曾离，谁敢松动满身衣？恰离朝两个月零十日，劳而无役枉驱驰！一个鞭挑魂魄去，一个人和的哭声回。宣的个孝堂里关美髯，纸幡上汉张飞。
【赚煞】杀的那东吴家死尸骸堰住江心水，下溜头淋流着血汁。我教的茸茸蓑衣浑染的赤，变做了通红狮子毛衣。杀的他敢血淋漓，交吴越托推，一霎儿番为做太湖鬼。青鸦鸦岸儿，黄壤壤田地，马蹄儿踏做捣椒泥。
第二折
【南吕】【一枝花】早晨间占《易》理，夜后观乾象。据贼星增焰彩，将星短光芒。朝野内度量。正俺南边上，白虹贯日光。低首参详，怎有这场景象？
【梁州】单注着东吴国一员骁将，砍折俺西蜀家两条金梁。这一场苦痛谁承望？再靠谁挟人捉将？再靠谁展土开疆？做宰相几曾做卿相，做君王那个做君王？布衣间昆仲心肠。再不看官渡口剑刺颜良，古城下刀诛蔡阳，石亭驿手挎袁襄！殿下帝王，行思坐想，正南下望，知祸起自天降。宣到我朝下若问当，着甚话声扬？
【隔尾】这南阳耕臾村诸亮，辅佐着洪福齐天汉帝主，一自为臣不曾把君诳。这场勾当，不由我索向君王行酝酿个谎。
【牧羊关】张达那贼禽兽，有甚早难近傍？不走了糜竺、糜芳！咱西蜀家威风，俺敢将东吴家灭相。我直教金鼓震、倾人胆，土雨溅的日无光；马蹄儿踏碎金陵府，鞭梢儿蘸干扬子江。
【贺新郎】官里行行坐坐则是关、张，常则是挑在舌尖，不离了心上。每日家作念的如心痒，没日不心劳意攘，常则是心绪悲伤。白昼间频作念，到晚后越思量，方信道"梦是心头想"；但合眼早逢着翼德，才做梦可早见云长。
【牧羊关】板筑的商傅说，钓鱼儿姜吕望，这两个梦善感动历代君王。这梦先应先知，臣则是误打误撞。蝴蝶迷庄子，宋玉赴高唐，世事云千变，浮生梦一场。
【收尾】不能勾侵天松柏长千丈，则落的盖世功名纸半张！关将军美形状，张将军猛势况，再何时得相访？英雄归九泉壤，则落的河边堤土坡上、钉下个缆桩。坐着条担杖，则落的村酒渔樵话儿讲。
第三折
【中吕】【粉蝶儿】运去时过，谁承望有这场丧身灾祸？忆当年铁马金戈，自桃园初结义，把尊兄辅佐。共敌军擂鼓鸣锣，谁不怕俺弟兄三个！
【醉春风】安喜县把督邮鞭，当阳桥将曹操喝，共吕温侯配战九十合，那其间也是我、我！壮志消磨，暮年折挫，今日向匹夫行伏落。
【红绣鞋】九尺躯阴云里偌大，三缕髯把玉带垂过，正是俺荆州里的二哥哥。咱是阴鬼，怎敢陷他，唬的我向阴云中无处躲。
【迎仙客】居在人间世，则合把路上经过。向阴云中步行因甚么？在常爪关西把他围绕合，今日小校无多，一部从十余个。
【石榴花】往常开怀常是笑呵呵，绛云也似丹脸若频婆；今日卧蚕眉瞅定面没罗，却是为何？雨泪如梭，割舍了向前先搀过，见咱呵恐怕收罗。行行里恐惧明闻破，省可里倒把虎躯挪。
【斗鹌鹑】哥哥道你是阴魂，兄弟是甚么？用舍行藏，尽言始末：则为帐下张达那厮厮嗔喝，兄弟更性似火；我本意待侑他，谁想他兴心坏我！
【上小楼】则为咱当年勇过，将人折挫，石亭驿上袁襄怎生结未？恼犯我，拿住他，天灵摔破，亏图了他怎生饶过！
【幺篇】哥哥你自暗约，这事非小可。投至的曹操、孙权，鼎足三分，社稷山河。筋厮锁，俺三个，同行同坐，怎先亡了咱弟兄两个？
【哨遍】提起来把荆州摔破，争奈小兄弟也向壕中卧！云雾里自评薄，刘封那厮于礼如何？把那厮碎剐割！糜芳、糜竺、帐下张达，显见的东吴躲。先惊觉与军师诸葛，后入宫庭，托梦与哥哥。军临汉上马嘶风，尸堰满江心血流波；休想逃亡，没处潜藏，怎生的躲？
【耍孩儿】西蜀家气势威风大，助鬼兵全无坎坷；糜芳、糜竺共张达，待奔波怎地奔波？直取了汉上才还国，不杀了贼臣不讲和！若是都拿了，好生的将护，省可里拖磨。
【三煞】君王索怀痛忧，报了仇也快活。除了刘封，槛车里囚着三个。并无喜况敲金镫，有甚心情和凯歌？若是将贼臣破，君王将咱祭奠，也不用道场锣钹。
【二煞】烧残半堆柴，支起九顶镬，把那厮四肢梢一节节钢刀剉，亏图了肠肚鸡鸦啄，数算了肥膏猛虎拖。咱可灵位上端然坐，也不用僧人持咒，道士宣科。
【收尾】也不用香共灯、酒共果，但得那腔子里的热血往空泼，超度了哥哥发奠我。
第四折
【正宫】【端正好】任劬劳，空生爱，死魂儿有国难投！横亡在三个贼臣手，无一个亲人救。
【滚绣球】俺哥哥丹凤之目，兄弟虎豹头，中他人机彀，死的来不如个虾蟹泥鳅！我也曾鞭督邮，俺哥哥诛文丑，暗灭了车胄，虎牢关酣战温侯。咱人"三寸气在千般用，一日无常万事休"，壮志难酬！
【倘秀才】往常真户尉见咱当胸叉手，今日见纸判官趋前退后，元来这做鬼的比阳人不自由！立在丹墀内，不由我泪交流，不见一班儿故友。
【滚绣球】那其间正暮秋，九月九，正是帝王的天寿。列丹墀宰相王侯，攘的我奉玉瓯进御酒，一齐山寿，官里回言道臣宰千秋。往常摆满宫彩女在阶基下，今日驾一片愁云在殿角头，痛泪交流。
【叨叨令】碧粼粼绿水波纹皱，疏刺刺玉殿香风透。皂朝靴跐不响玻璃甃，白象笏打不响黄金兽。元来咱死了也么哥，咱死了也么哥！耳听银箭和更漏。
【倘秀才】官里向龙床上高声问候，臣向灯影内恓惶顿首。躲避着君王，倒退着走；只管里问缘由，欢容儿抖擞。
【呆骨朵】终是三十年交契怀着熟，咱心相爱志意相投。绕着二兄长根前，不离了小兄弟左右。一个是急飐飐云间凤，一个是威凛凛山中兽。昏惨惨风内灯，虚飘飘水上沤。
【倘秀才】官里身躯在龙楼凤楼，魂魄赴荆州、阆州，争知两座砖城换做土丘！天曹不受，地府难收，无一个去就！
【滚绣球】官里恨不休，怨不休，更怕俺不知你那勤厚，为甚俺死魂儿全不相瞅？叙故旧，厮问候，想那说来的前咒书，桃园中宰白马乌牛。结交兄长存终始，俺伏侍君王不到头，心绪悠悠。
【三煞】来日教诸葛将二愚男将引，丁宁奏，两行泪才那不断头。官里紧紧的相留，怕不待慢慢的等候，怎禁那滴滴铜壶，点点更筹。久停久住，频去频来，添闷添愁！来时节玉蟾出东海，去节残月下西楼。
【二煞】相逐着古道狂风走，赶定长江雪浪流。痛哭悲凉，少添僝僽，拜辞了龙颜，苦度春秋。今番若不说，后过难来，千则千休；丁宁说透，分明的报冤仇。
【煞尾】饱谙世事慵开口，会尽人间只点头。火速的驱军校戈矛，驻马向长江雪浪流。活拿住糜芳共糜竺，阆州里张达槛车内囚。杵尖上挑定四颗头，腔子内血向成都闹市里流，强如与俺一千小盏黄封头祭酒！
颂十玄谈·尘异
释印肃（宋代）

浊者自浊清自清，一轮坚白不容尘。
镜中妍丑谁分别，水月融光争法身。
记梦中红碧一联
杨万里（宋代）

喜教儿联句，那知是梦中。
天窥波底碧，日抹树梢红。
觉後念何说，意门难强通。
元来一夜雪，明晓散晴空。
壶中天（赋秀野园清晖堂·别本作为陆义斋赋清晖山堂）
张炎（宋代）

穿幽透密，傍园林宴乐，清时钟鼓。帘隔波纹分昼影，融得一壶春聚。篆径通花，花多迷径，难省来时路。缓寻深静，野云松下无数。

空翠暗湿荷衣，夷犹舒啸，日涉成佳趣。香雪因风晴更落，知是山中何树。响石横琴，悬崖拥槛，待月慵归去。忽来诗思，水田飞下白鹭。
李濠州挽词二首
黄庭坚（宋代）

循吏功名两汉中，平生风义最雍容。
鱼游濠上方云乐，鹏在承尘忽告凶。
挂剑自知吾已许，脱骖不为涕无从。
百年穷达都归尽，淮水空围墓上松。
次韵韩宰上元二绝句 其一
王庭圭（宋代）

火炬银花照眼明，乱来谁得见升平。邦君解与民同乐，海上初移不夜城。
后秋兴八首九月初二日，泛舟吴门而作 其一
钱谦益（清代）

槎枒枮蘖矗平林，刺眼浑疑战戟森。朔气亘天围大陆，金风掠地战重阴。

覆蕉野鹿年年梦，啼枕吟蛩夜夜心。漏尽木鱼声策策，依然木叶响寒砧。
四月朔旦过黄山哭刑部百求弟道中五首
陈著（宋代）

河流曲折二十里，过了黄山始直礴。
今日卸船须得早，鄮峰已在眼花中。
送庞西山
陆文圭（元代）

行李不盈车，西风两肆华。
历官多在考，归蜀已无家。
人去空芹水，舟行及藕花。
飞腾君有日，吾计老桑麻。
侯官陈省斋编修自辽左入都率尔投赠
赵俞（清代）

才名弱岁冠群贤，岂料遭逢坎壈缠。陷贼曾修衣带表，投荒竟谪夜郎天。

君恩衰白全要领，物论雌黄待简编。苏李于今皆返国，细将心迹诉当年。
腊月村田乐府十首 其三 祭灶词
范成大（宋代）

古传腊月二十四，灶君朝天欲言事。云车风马小留连，家有杯盘丰典祀。

猪头烂热双鱼鲜，豆沙甘松粉饵团。男儿酌献女儿避，酹酒烧钱灶君喜。

婢子斗争君莫闻，猫犬触秽君莫嗔。送君醉饱登天门，杓长杓短勿复云，乞取利市归来分。
九月五日初雪
吴锭（清代）

渐觉重阳近，东篱菊绽初。秋风吹落叶，大雪到寒庐。

宋玉悲遥夜，袁安怅索居。乾坤银一片，图画恐难如。
菩萨蛮
朱敦儒（宋代）

芙蓉红落秋风急。夜寒纸帐霜华湿。枕畔木瓜香。晓来清兴长。

轻舟青箬笠。短棹溪光碧。去觅谢三郎。芦花何处藏。
山中春思
独孤及（唐代）

獭祭川水大，人家春日长。独谣昼不暮，搔首惭年芳。

靡草知节昼，含葩向新阳。不嫌三径深，为我生池塘。

亭午井灶闲，雀声响空仓。花落没屐齿，风动群木香。

归路云水外，天涯杳茫茫。独卷万里心，深入山鸟行。

芳景勿相迫，春愁未遽忘。
过鄚州
安致远（清代）

古戍苍茫朔气横，黄尘扑面野云生。人传燕赵悲歌地，水咽荆高变徵声。

百战河山余废堞，清时烽燧尚孤城。萧萧落日催征骑，愁听荒笳到耳鸣。
春日忆司空文明
卢纶（唐代）

桃李风多日欲阴，百劳飞处落花深。

贫居静久难逢信，知隔春山不可寻。
湖上闲望二首 其二
朱淑真（宋代）

薄云疏日弄阴晴，山秀湖平眼界清。不必西风吹叶下，愁人满耳是秋声。
贤八咏·嵇康抚琴
姚勉（宋代）

先生人中豪，志不肯司马。
一曲广陵散，绝世不可写。
东都酺宴四首 其一
张说（唐代）

重华升宝历，轩帝眇闲居。政成天子孝，俗返上皇初。

忘味因观乐，欢心寄合酺。自怜疲马意，恋恋主恩馀。
雪窗
释居简（宋代）

小似剡溪船，方方斗底安。绿疏云母透，青琐水晶寒。

蟾影从低入，蝇头得细看。人皆苦炎热，一点不相干。
题冻雀著色梅花
方回（元代）

一枝玉蕊艳□□，□雀双跧冻翼香。
谁识绿毛挂么凤，坡仙诗眼醉南□。
送友封
元稹（唐代）

轻风略略柳欣欣，晴色空濛远似尘。斗柄未回犹带闰，

江痕潜似已生春。兰成宅里寻枯树，宋玉亭前别故人。

心断洛阳三两处，窈娘堤抱古天津。
拟寒山寺 其九十
释怀深（宋代）

可畏是轮回，念念无停住。才见出头来，又见翻然去。

换面与改头，为男或作女。不识主人翁，来去多辛苦。
厓门二十首 其九
郭棐（明代）

稠花乱蕊裹江滨，地迥难招自古魂。

一望青山便惆怅，空馀金碧半尘昏。

绣楹锦柱蛟龙泣，古殿微风鸟雀喧。

凤辇不来春欲暮，步虚空绕紫云端。
池亭月下独坐
王珪（宋代）

游云销尽月当空，危坐西轩快水风。
往恨忽从中夜起，赏心难与故人同。
鼠惊琴匣闻余响，萤度莲塘见乱红。
星薄漏稀犹不寐，寒声通夕战疏桐。
秋雨兀坐王原庆携孙吉父菊花倡和见过有分遗
楼钥（宋代）

五载杜门居海角，无复翻阶赋红药。
自怜荒径菊犹存，夕餐空待秋英落。
眼明喜见绿丛丛，始也抽苗今满握。
扶筇著意养孤芳，荆棘旁连细开斫。
天香入骨徐吐芬，中有秋风非外铄。
传闻南堂有佳种，愿过屠门思大嚼。
颇亦有意欲见之，此意未容儿辈觉。
乃知便许移芳根，不止园官供小摘。
要令寿客来骈肩，何用潭水求延年。
有时採之东篱边，不觉南山在眼前。
渊明千载幸同调，老我此际方悠然。
西风吹花日夜急，散金坐看开田田。
两诗先到衡门下，思向平台寻戏马。
从君九日去行乐，莫为登高泪盈把。
新楼诗二十首。海榴亭（在新楼北花开最早所望更高）
李绅（唐代）

海榴亭早开繁蕊，光照晴霞破碧烟。高近紫霄疑菡萏，

迥依江月半婵娟。怀芳不作翻风艳，别萼犹含泣露妍。

摇落旧丛云水隔，不堪行坐数流年。
李廷老祠部寄荆柑小
梅尧臣（宋代）

踏雪冲风驰小吏，带霜连叶寄黄柑。
擗包欲咀牙全动，举盏逢衰酒易酣。
书尾自题知远意，笔头亲答厌多谈。
故人莫觅新诗卷，都似嵇康七不堪。
淳熙元年端午帖子词·皇帝合六首
崔敦诗（宋代）

双人绿艾消民沴，五色朱丝奉帝龄。
向晚封章都阅遍，翠舆初过水心亭。
题东湖青山寺古鼎铭长老钟秀阁
丁鹤年（元代）

手开楼阁贮群经，面对湖山卫百灵。
玉镜夜寒通沆瀣，翠屏秋净倒空青。
避烟鹤起檐间树，行雨龙归几上瓶。
我亦逃禅云水客，便应萧散共松扃。
句
尤袤（宋代）

前村酒美无钱换，怪底金龟不击腰。
春日端居谢都尉寄书至却报
张元凯（明代）

春色何骀荡，幽怀只闭关。长贫因寡累，善病乃多閒。

有雀堪罗径，无钱可买山。故人勤远念，千里一书还。
外弟李定少卿挽诗三首 其三
赵抃（宋代）

福地生奚似，丧人送几何。环环山水秀，蛰蛰子孙多。

情悼魂兮些，辞凭挽者歌。嗟余身在越，西首泪滂沱。
冠县令
方玉润（清代）

冠县令，一家血染粤贼刃。咸丰甲寅三月朔，贼旗蜂拥来何迅。

一炮已毁二黄纛，忽复小旗挥四阵。四阵四门乱云集，常山蛇难首尾应。

回身巷战贼盈衢，只手犹能戮枭獍。力尽成禽那肯屈，张巡原抱男儿性。

旁有一仆亲瞩目，先砍公头后公腹。后堂烈妇并烈女，五人同时遭残酷。

犹幸婴儿属乳母，天留一脉继良族。吁嗟乎！智者婢，义者仆，烈者妇，忠者牧。

滇南节义冠青犊。
和彦达至日木冰
胡寅（宋代）

千林木稼苦低垂，惟有长松不受欺。
兰雪方怀萧悫句，河冰还读鲍昭诗。
卧闻写竹惊残梦，戏折寒枝调小儿。
寄语达官不须怕，勉旃戈甲渡淮师。
早秋湖阁望西樵
梁梿（明代）

曾逐篙师过水涯，秋山日夕忆芒鞋。鹤扶短杖归荒寺，僧伴寒铛煮破斋。

老树匝藤分涧溜，层岩结石下松钗。西风吹上湖边阁，历历云峰动素怀。
伯翔父挽歌 其一
沈辽（宋代）

平日并游客，老来相见稀。穷山忘我日，丹旐怆君归。

云水野情在，风埃人事非。不知九泉下，谁与款谈围。
再病书怀呈仲良
杨万里（宋代）

功名销尽向来心，诗酒从今也不禁。
夜雨遣人归思动，不知湘水几篙深。
无题
李商隐（唐代）

照梁初有情，出水旧知名。
裙衩芙蓉小，钗茸翡翠轻。
锦长书郑重，眉细恨分明。
莫近弹棋局，中心最不平。
水调歌头
关注（宋代）

吾乡陆永仲，博学高才。自其少时，有声场屋，今栖自鹿洞下，绝时酒，屏世事，自放尘埃之外。行将六十，而有婴儿之色，非得道者能如是乎。

凤舞龙蟠处，玉室与金堂。平生想望真镜，依约在何方。谁信许君丹灶，便与吴君遗剑，只在洞天傍。若要安心地，便是远名场。

几年来，开林麓，建山房。安眠饱馆清坐、无事可思量。洗尽人间忧患，看尽仙家风月，和气满清扬。一笑尘埃外，云水远相忘。
台阳杂兴 其九
马清枢（清代）

信有仙源可避秦，土番半是女真人。一年海燕常重乳，四季林花不断春。

倒挂山禽如凤小，寄居沙蟹与螺亲。敦厖未改鸿荒俗，丁壮扶犁妇负薪。
失调名
佚名（宋代）

喜则喜、得入手。愁则愁、不长久。忻则忻、我两个斯守。怕则怕、人来破斗。
贺行军太傅得《白氏东林集》
齐己（唐代）

乐天歌咏有遗编，留在东林伴白莲。百尺典坟随丧乱，

一家风雅独完全。常闻荆渚通侯论，果遂吴都使者传。

仰贺斯文归朗鉴，永资声政入薰弦。
奉和圣制同二相已下群官乐游园宴
宋璟璟（唐代）

侍饮终酺会，承恩续胜游。戴天惟庆幸，选地即殊尤。
北向祗双阙，南临赏一丘。曲江新溜暖，上苑杂花稠。
亹亹韶弦屡，戋戋贲帛周。醉归填畛陌，荣耀接轩裘。
午憩褚家方清风亭二首
杨万里（宋代）

此老忒疏放，与春无怨私。
何须寒食日，恰是别家时。
荒店两三只，野花千万枝。
前山有底恨，也学客开眉。
宝积寺
过守约（宋代）

层楹宝势压禅扃，俗眼尘昏到易醒。
千幰树排车盖翠，万螺山矗佛头青。
夜将溪月澄心镜，春把岩花作画屏。
我欲期师不须出，世途今险甚东溟。
和美周黎先生过张二乔故居 其一
徐婉卿（明代）

燕语莺啼又夕阳，閒愁黯黯入年芳。何人系马哀瑶瑟，有客题年忆靓妆。

泛水芙蕖生带艳，浴汤豆蔻死留香。春风人面空成恨，寂寞飞花过短墙。
舟行
彭汝砺（宋代）

长恨城中不见山，舟行饱满看孱颜。数家樵舍波澜上，十里钟陵烟霭间。
送乔执中秀才归高邮
王安石（宋代）

薄饭午不羹，空炉夜无炭。
寥寥日避席，烈烈风欺幔。
谓予勿恶此，何为向子叹。
长年客尘沙，无妇助亲爨。
寒暄慰白首，我弟才将冠。
邅回岁又晚，想见淮湖漫。
古人一日养，不以三公换。
田园在戮力，且欲归锄灌。
行矣子诚然，光阴未宜翫。
负米力有余，能无读书伴。
沁园春·缓辔徐驱
刘过（宋代）

缓辔徐驱，儿童聚欢，神仙画图。正芹塘雨过，泥融路软，金莲自正，小小蓝舆。傍柳题诗，穿花劝酒，嗅蕊攀条得自如。经行处，有苍松夹道，不用传呼。清泉怪石盘纡。信风景江淮各异殊。记东坡赋就，沙笼素壁，西山句好，帘卷晴珠。白玉堂深，黄金印大，无此文君载後车。挥毫罢，看淋漓雪壁，真草行书。
赵千里聚扇上写山，次伯雨韵
郑元祐（元代）

宋诸王孙妙盘礴，万里江山归一握。卷藏袖中舒在我，清风徐来縠衣薄。

文采于今沦落馀，雕阑玉砌凄烟芜。宝玉不随黄土化，门上空啼头白乌。
送邵州林使君
张籍（唐代）

词客南行宠命新，潇湘郡入曲江津。山幽自足探微处，

俗朴应无争竞人。郭外相连排殿阁，市中多半用金银。

知君不作家私计，迁日还同到日贫。
送友游淮
黎廷瑞（宋代）

君行不少住，明日是清明。
驿路垂杨暗，淮河新水平。
天晴纡野兴，地逈畅离情。
故友如相问，深山戴笠耕。
偶怀
韩淲（宋代）

已过中秋月，木犀犹少开。固尝同客饮，终是欠朋来。

烈士志何在，幽人唤不回。凄风乱红叶，零雨湿荒苔。
塘上行逢友人顾愿作
张元凯（明代）

吴宫二月莺，啼乱金阊柳。游子长安归，春风吹鹢首。

鹢首重重桃李花，枫桥塘上故倡家。绿水依然绕阡陌，青楼忽听弹琵琶。

琵琶声出垂杨里，李延年家高髻姊。自言有客深自藏，落魄江东虎头子。

拍浮濡首酒池中，何为染指阿房美。平生痴绝将无同，我辈钟情乃如此。

相逢不赋子之还，对酒高吟娇女篇。兴来不用常杯酌，其奈囊空无一钱。

君不见马长卿，临邛一往有深情。又不见阮仲容，鲜卑之婢累骑从。

尝闻古人贵达节，区区礼岂为我设。少年行乐须及时，飞花转眼纷如雪。

还惜昂藏一丈夫，凭陵啸傲高阳徒。麟阁荣名常在不，首阳饿死何为乎。
齐天乐 送秋露词人北上
沈芳（清代）

临歧方悔相逢晚，新愁满怀难诉。倦抚瑶琴，闲拈象管，怕唱一声南浦。

江空岁暮。看落叶荒村，乱山无数。正恨无聊，片帆偏又载人去。

迢迢故乡渐远，对泥林草屋，应念朱户。梦绕孤灯，寒欺客帽，休更听风听雨。

离情最苦。问甚日归来，咏花同步。欲寄鸾笺，雁声沉宿雾。
陆右丞君实挽诗
龚开（宋代）

立事宁将败事论，在边难与在朝分。
从来大地为沧海，可得孤朝抱幼君。
南北一家今又见，乾坤再造古曾闻。
他年自有春秋笔，不比田横祭墓文。
登狼山
任伯雨（宋代）

狼山青青迹已陈，惟馀楼阁向南薰。蓬瀛气象群峰在，吴楚封南一水分。

野色西南平接日，潮声东北怒穿云。登临更有超然兴，回首尘埃不足云。
张倅生辰作质龟相鹤二诗为寿 其一
刘一止（宋代）

神龟异生禀，怀抱星与月。蹒跚守丛著，游戏引莲叶。

青云覆其上，文字书左胁。千年愈坚瘦，腹背类璆铁。

有如盛德士，秉志厉霜雪。不求赫赫名，羞作翕翕热。

行藏关理乱，阅世自明哲。时哉此唐虞，负图追往谍。
过市门贻社中诸子
成鹫（清代）

兀坐空林远思兴，閒心时复在高朋。重经旧路成生客，笑向旁人认老僧。

沧海偶来甜鹤梦，青山归去忆渔灯。相逢况是论心地，莫怪频频说上乘。
春曲 其一
刘基（明代）

春天不雨亦不晴，杨花飘尽池萍生。庭鸟雏成巢燕瞑，惟有杜鹃啼到明。
春夜对月
贺铸（宋代）

丽景门头初月明，清川灯火两桥横。
一舟若许东南去，何啻西风羽翼生。
送魏贰卿之静州
释居简（宋代）

一其所二一成非，揆以人情萃必睽。镜岂有心私应物，楚如不众敢咻齐。

瘦攲雪萼难谐俗，劲错霜根弗肯低。岣嵝芳尘犹可袭，剩收赤箭就刀圭。
题猫捕蜻蜓图
吴俨（明代）

养得狸奴善匿形，閒来花外扑蜻蜓。不知黠鼠浑无忌，白昼徐徐出外庭。
观刘禹锡题湟川记
刘弇（宋代）

谁道连州海瘴边，只消禹锡一雄篇。江山草木皆增价，风月烟霞总直钱。

十二亭台尘外境，一千疆界洞中天。自经大笔留题后，从此湟川胜洛川。
神剑颂
勇禅师（宋代）

提得神锋胜太阿，万年妖孽尽消磨。直饶埋向尘泥里，争奈灵光透匣何。
一落索
吕渭老（宋代）

蝉带残声移别树。晚凉房户。秋风有意染黄花，下几点、凄凉雨。
渺渺双鸿飞去。乱云深处。一山红叶为谁愁，供不尽、相思句。
游永乐寺
姚阳元（清代）

白云围野墅，万木抱珠宫。泉激林端雨，楼吞天外风。

梵余清磬远，啸彻暮山空。别有真禅味，冥心月正中。
有报周碛山先生家虑于狱中者痛而作此
杨爵（明代）

一朝君即死，七载我犹生。秪堕万人泪，空留百世名。

乾坤藏正气，日月照精诚。展转思余喘，真如草芥轻。
了净归天竺寺
宋祁（宋代）

晓原霜重俊鹰肥，一席归风路不迷。
林下会徒从雾合，海边停不见潮低。
霜篮烹茗寻前圃，雨屐粘苔认故蹊。
知有诗魔未降伏，汤休日在碧云西。
甲子语溪闵雨四首
黄榦（宋代）

牛女盈盈河汉傍，清风肃肃吹罗裳。
朱门达旦听歌曲，莫遣浓阴蔽夜凉。
同应之登大宋陂
王安石（宋代）

望阔真多思，凭高更损神。
山川散白日，草木共青春。
寂寂兴亡事，悠悠来往人。
素衣吴白紵，尽化洛阳尘。
商村河决
吕本中（宋代）

今年河口决商村，远望飞涛匹马奔。曲港定无蛟鳄横，下田甘受雨泥浑。

衣裳虮虱藏针缝，头面尘沙露爪痕。犹恐因循葬鱼腹，故人无地与招魂。
左绵席上呈知郡王虞部
石介（宋代）

何事相逢悲喜并，倏然相别二周星。
主人鬓发无多白，幕客褴衫依旧青。
目极同思故山断，涕危共在异乡零。
阶前丝竹虽嘈杂，不似南湖湖小听。
送陈经略二首
汪应辰（宋代）

清明公正复慈祥，触眼平生见未尝。
自幸来依骠骑幕，如何又趣舍人装。
云霄去路日千里，萍梗微踪天一方。
独有此心无远近，岁寒犹欲试冰霜。
再访东坡用前韵
方子容（宋代）

东岭新成桃李阴，春光日日向人深。遥瞻广厦惊凡目，自是中台巧运心。

轮奂欲形张老颂，调歌先听伯牙音。料公不负南堂约，应许衰翁领客临。
次韵杨廷秀太和万安道中所寄七首
赵蕃（宋代）

先生力学自诚明，忠信今知蛮貊行。
忆昔韩苏两仙伯，海成冬市况融晴。
次韵前人寓越廨宇有怀
赵抃（宋代）

越郡江南尽不如，乐天流语信非疏。人从锁闼中间出，宅在蓬莱向上居。

言念玉符分镇日，却思琼苑拜恩初。临风又辱诗筒寄，足见优游刃有馀。
灵岩十二景 其四 朗公山
释仁钦（宋代）

万象森罗古此峰，传来几世朗公容。知音会遇无先后，今日依前旧日踪。
暮春偕小米由云栖抵理安回至南屏晚眺 其三
胡敬（清代）

逶迤石屋岭，罨蔼南屏山。森然列翠屏，势欲全湖环。

看山贵看色，岂必穷登攀。譬如绝代人，望远尤珊珊。

参差倚岩树，掩映峰孱颜。浓翠暖欲飞，荡漾如层澜。

微风一披拂，散入虚无间。此景静中会，欲画无荆关。
题僧法芝钟山诗后
晁补之（宋代）

明珠出袖四百琲，座有烟霞草木香。断取钟山擎石掌，那知不下净名床。
禅人并化主写真求赞
释正觉（宋代）

发作残雪之白，目带深秋之寒。
春山未暖，野水无澜。
家风摩鼻孔，好事上眉端。
三世因缘兮半身而应，十方刹海兮一吸而乾。
夏夜闻钟
薛瑄（明代）

翠帷藤簟竹方床，孤枕慵便五夜凉。梦里不知身作客，忽疑钟响是家乡。
送曹测崇班驻泊相州
梅尧臣（宋代）

知君邺城去，历览古时迹。
峨峨铜雀台，其下遗瓦砾。
不化鸳鸯铜，多近蟾蜍滴。
哀哉魏武帝，雄智图九锡。
俄闻望西陵，作妓向朝夕。
曾何百年间，事往如霹雳。
空余几仞土，阴峭古藓碧。
下有牧羊下，上有牂与{左羊右历}。
寒风吹枯草，草短声刺刺。
珠翠为埃尘，冠剑埋百尺。
颜回饮一瓢，仲尼不暖席。
拥徒食人肝，生莫如盗跖。
令名今犹存，焉在刻金石。
我辈当太平，白首如战敌。
又知为善乐，尚媿苟仕籍。
行行勤抚兵，竖威酬德泽。
爇心香
王哲（金朝）

坐杀王风。立杀扶风。只因伊、贪恋家风。争如猛舍，认取清风。

好同行，好同坐，共携风。

我即真风。你即佯风。小春天、总赖温风。将来雪下，怎奈寒风。

窗儿里，六儿外，两般风。
送黄考功□广东运判分韵得汉字
魏了翁（宋代）

凉风厉萧辰，秋事已一半。
同舍多望郎，萍聚复云散。
得士良苦艰，引去何浩瀚。
日日送行人，青衫浃流汗。
其间白石翁，清庙之圭瓒。
器采仪周行，词章辈楚乱。
秘丘第一官，修途日未旰。
掉头不肯住，持节下霄汉。
草木识清名，风尘入长算。
安得此老宿，为世洗愁叹。
同省并门居，昔我缀华贯。
高标壁千仞，临分重嗟惋。
相期绍前微，岁晚堪把玩。
白云涧
李雍熙（清代）

长白山中好崖谷，翠飞岩高削苍玉。我来结茆卧其下，老树当门一溪绿。

吾家康乐真绝尘，夙昔本是青云人。偶然高躅爱幽独，白云涧北卜居新。

野径纡回抱丹嶂，草阁茆檐势相向。细雨春花两蜡屐，落日秋风一藤杖。

相过相对每经时，幽意但有闲云知。青林夜黑兀然坐，玉液黄芽流口脂。

我无灵药身转老，欲鍊大还苦不早。如君仙骨自天生，肯使容颜就枯槁。

何日丹成谢世情，云车风马来相迎。我乘白鹿君黄鹤，共向三山顶上行。
湖亭与行简宿
白居易（唐代）

浔阳少有风情客，招宿湖亭尽却回。

水槛虚凉风月好，夜深谁共阿怜来。
至法界寺访宋胡侍郎铸钟香亭留饮
许传霈（清代）

古华严寺有名钟，作自赵宋祥符中。勒四言铭闻人建，铸者为谁曰胡公。

胡公仕宋侍郎职，尝苦金严年不丰。请宽苛政蠲丁税，诏书特下快民风。

自是乡贤惠桑梓，一乡庙食祀有功。乃今人未明其故，漫加帝号齐尊崇。

香火年年连吴越，不独编氓祝婺东。我来吴宁寻遗迹，有法轮碑峙岘峰。

先民已叹沈沦久，长对空山夕照红。寺居城闉往来数，欲访钟铭追前踪。

几经烽火变迁后，铁石销磨金在镕。此铜钟且无其器，遑云斑剥蚀苔封。

我闻汤盘与孔鼎，词存千古走蛟龙。层楼猛簴今寂寞，黄钟大吕闻太空。

何必金刹考古制，欲与凫氏论旋虫。高子幸非辩追蠡，蓄酒如池香味浓。

招我一笑莫停饮，绣佛场前列千钟。我侪善学端有在，如木钟撞金木攻。

大小鸣由大小扣，发人清省备藐躬。
郭将军挽辞 其二
黄裳（宋代）

赳赳汾阳十世孙，胸中奇业与谁论。盖棺虽愧淩烟阁，犹有蕃豪说旧恩。
赠梅圣俞试馆职得赐进士出身
胡宿（宋代）

赋就甘泉客荐雄，独攀仙桂向秋风。抽毫同列三英座，换骨才争第一功。

瞥看灵鳌居水下，恍闻仙犬吠云中。嫦娥应有怜才意，惟许诗人到月宫。
水调歌头 郡守张白斋入觐僚属乞词为赠
周瑛（明代）

马首红尘暗，道路苦多岐。远追鸾凤俦侣，结驷入京圻。

袖有万言长疏，朝修夕改，墨汁尚淋漓。仰面青天近，欲进翻自疑。

披云雾，睹日月，伏轩墀。皇情悦豫，赐问及鳏嫠。四海卧同一榻，万物视同一体，尧舜此襟期。

花外春衫薄，归骑莫迟迟。
卖花声 春愁
徐元瑞（清代）

春色满庭芳。蝶乱蜂狂。玉梅风细袭人香。才过花朝寒食近，催断侬肠。

夜夜小纱窗。多少思量。待君归诉怕相忘。试写卖花声一首，记取凄凉。
浣溪纱 元旦复澄、旭东、望洋见过
林朝崧（清代）

共酌屠苏酒一尊，春随人也到闲门。帘前桃李笑黄昏。

何限去闲悲喜事，东风吹梦了无痕。碧纱窗下剪灯论。
贺侍郎
王其（宋代）

悬车高蹈姓名香，化得东阳似洛阳。
节亚芗林仍峻洁，貌如笠泽更精强。
丰标留作耆英样，寿命应同国祚长。
岁岁梅花开腊五，来陪青鹿奉霞觞。
送章孝标校书归杭州因寄白舍人
杨巨源（唐代）

曾过灵隐江边寺，独宿东楼看海门。潮色银河铺碧落，

日光金海出红盆。不妨公事资高卧，无限诗情要细论。

若访郡人徐孺子，应须骑马到沙村。
台北厅长井村大吉招饮龟山第二发电所公廨，即席奉赠
施景琛（清代）

相逢海外尽奇才，我亦何曾壮志灰。流水声中刚驻策，桃花香志又衔杯。

吟风自笑诗如草，题石还愁字易苔。多感因缘联翰墨，群仙抗手上蓬莱。
呈折子明丈十首
赵蕃（宋代）

儿时已见葆真诗，写诵抄藏不惮疲。
白首始游衡岳寺，扶藜处处读苔碑。
与许簿同游南山二首 其二
朱松（宋代）

秋空如水莫留尘，脚底千峰翠浪奔。未暇与君游八表，且当索酒赋鹍鹏。
五更读书示子
陆游（宋代）

近村远村鸡续鸣，大星已高天未明；床头瓦檠灯煜爚，老夫冻坐书纵横。
暮年於书更多味，眼底明明见莘渭。
但令病骨尚枝梧，半盏残膏未为费。
吾儿虽戆素业存，颇能伴翁饱菜根。
万锺一品不足论，时来出手苏元元。
和赵倅二首
王迈（宋代）

一样风清共月明，平分那得外斯盟。
合将长与贰同传，正恐君嫌誉过情。
碑断文昌须改制，台高马援却逃名。
色丝黄绢侬无分，悔不文园着力耕。
二十四诗品
司空图（唐代）

惟性所宅，直取弗羁。控物自富，与率为期。
□室松下，脱帽看诗。但知旦暮，不辨何时。
倘然自适，岂必有为。若其天放，如是得之。
泊蕲口泛月猢中
陆游（宋代）

炎天倦长路，月夕泛平湖。
晃漾披银阙，清寒住玉壶。
钓丝萦藻荇，蓬艇入菰蒲。
自别蜻蜓浦，斯游十载无。
越中赠程先生
法振（唐代）

纱帽度残春，虚舟寄一身。溪边逢越女，花里问秦人。

古塞连山静，阴霞落海新。有时城郭去，暗与酒家亲。
答胡伯信
周必大（宋代）

舟浮江海达于淮，不尽词源衮衮来。
人是浴沂三益者，句成泛剡两佳哉。
千钟但使尊中满，九秩从教案上开。
却忆儿童聚嬉戏，争骑竹马弄泥孩。
送赵永贞改丞德化县以万水千山路孤舟几日程为韵 其一
凌云翰（元代）

郎官宰新邑，别酒须更劝。随行但琴鹤，况乃仆夫健。

担簦与负书，累憩不知倦。于时春已阑，花卉杂藤蔓。

丈夫贵逢时，进尺从退寸。鹏程从此开，抟风当九万。
玉雪亭 其二
陈樵（元代）

梨云柳絮共微茫，春入园林一色芳。枸杞通灵空吠月，芙蕖到色不禁霜。

梦游蓬岛瑶台曙，歌落吴云玉树长。亦拟广寒亲学舞，朝来新制白霓裳。
答刘梅园侍郎见寄刘公大庾人因以梅为咏
王慎中（明代）

岂少闽山梅万树，不如庾岭一枝春。风霜邮寄香犹昔，琴册伴栖赏更新。

爱玩何曾离座久，清孤长自想丰神。胡为鼎食虚调味，徒使馀芳及鄙人。
郭从范示及张安国诸公酬唱辄次严韵
张元干（宋代）

登楼乘暇日，唤客共浇愁。
春去花犹发。阴浓雨未休。
和诗真冷澹，得句总风流。
能遣西邻老，殊无陋巷忧。
别景素四姊
胡慎容（清代）

姊妹相依久，情亲胜弟兄。忽惊南北别，不啻死生盟。

春梦人千里，秋风雁一声。来宵楼上月，空似镜华明。
昆明池水战词
温庭筠（唐代）

汪汪积水光连空，重叠细纹晴漾红。赤帝龙孙鳞甲怒，

临流一盼生阴风。鼍鼓三声报天子，雕旌兽舰凌波起。

雷吼涛惊白石山，石鲸眼裂蟠蛟死。溟池海浦俱喧豗.

青帜白旌相次来。箭羽枪缨三百万，踏翻西海生尘埃。

茂陵仙去菱花老，唼唼游鱼近烟岛。渺莽残阳钓艇归，

绿头江鸭眠沙草。
来青书院桃花
徐元杰（宋代）

塞满乾坤本是仁，更无一物不洪钧。
山桃自不知粗俗，也与梅花斗早春。
秦筝歌送外甥萧正归京
岑参（唐代）

汝不闻秦筝声最苦，五色缠弦十三柱。
怨调慢声如欲语，一曲未终日移午。
红亭水木不知暑，忽弹黄钟和白纻。
清风飒来云不去，闻之酒醒泪如雨。
汝归秦兮弹秦声，秦声悲兮聊送汝。
同钱则父登郡城观予所和梅仲潜金山吊东鲁林
林表民（宋代）

水落寒沙晚照收，沙边谁复舣孤舟。
鲍昭自作芜城赋，难写江南不尽愁。
赠李森幞头
姚勉（宋代）

如龙骄马出东华。竞指横乌席帽遮。
尽道李家模样好，最宜头上带宫花。
云麾将军断碑歌
欧大任（明代）

将军鼎贵唐宗室，虎臣功在开元日。平陇登坛塞外闻，度辽持元师中吉。

万里搴旗气莫当，一朝赐襚才终屈。家系勋名勒此文，北海毫端见风骨。

九曲黄河沓拖流，三峰华岳锋棱出。向时碑板照四裔，岂意幽州久沉汨。

泥沙霜雪已千年，虿尾银钩祇自怜。纤秾稍异琅琊体，可是灵芝手自镌。

拨镫临池映林幌，断碣残趺满烟莽。此石何为厄此时，良乡校中凿为础。

历下犹存十笏亭，龙兴尚见双螭榜。岳麓娑罗烂真态，东林秦望争摩荡。

蓟野谁占气烛天，中宵北斗回精爽。邵孺披榛寻得之，秘书嗜古亟欲往。

毁戈碎璧未堪捐，洗藓剜苔自吾党。李侯辇致驱两牛，丰城剑起蛟龙秋。

九成化度即非偶，离堆启法今同收。四方榻本传好事，何异和弓垂矢霅煜东序之天球。

君不见云麾北海宛平氏，诸李风流似苗裔。王宅先公世习书，柳家新样偏工字。

看君赤管如有神，公孙大娘舞剑器。我来抚石双垂泪，自古英雄困憔悴。

岐阳猎鼓岣嵝铭，呜呼神物宁终閟。
赋得风入四蹄轻 其一
徐渭（明代）

骏马四蹄风，形容有杜公。一尘不动外，千里飒然中。

白草连天靡，苍鹰蹋翅从。檀溪不须跃，随意过从容。
贺新郎（约友三月旦饮）
蒋捷（宋代）

雁屿晴岚薄。倚层屏、千树高低，粉纤红弱。云隘东风藏不尽，吹艳生香万壑。又散入、汀蘅洲药。扰扰匆匆尘土面，看歌莺、舞燕逢春乐。人共物，知谁错。

宝钗楼上围帘幕。小婵娟、双调弹筝，半霄鸾鹤。我辈中人无此分，琴思诗情当却。也胜似、愁横眉角。芳景三分才过二，便绿阴、门巷杨花落。沽斗酒，且同酌。
客杭思李常伯满粹翁及衡父子权因寄此
王令（宋代）

始予既迂疏，城郭非所乐。
闻吴富山水，思往颇计校。
脱身东南来，见实与闻效。
吴之山棱棱，吴水清不挠。
岂无适之径，以可泳以棹。
而独何为然，反门自闲罩。
念我西北州，数子吴莫较。
正心醇无醨，粹行莹不疱。
递言张圣贤。赓口唱弟孝。
大非友宜当，实可师而效。
我愚不敢望，时以管觇豹。
进如暗赴明，退必丑厌貌。
自耻以别白，疾匝天地趠。
坐思朝成痴，梦遇夜不觉。
山水虽素喜，实不如诲教。
鸣呼何时归，作诗以自闹。
平床翠黛
刘跃（元代）

好山当户削平床，彷佛眉横翠黛长。月镜高悬云影净，萝衣深掩露华香。

不妨醉客移春梦，绝胜佳人试晓妆。雷电六丁如可檄，为君移向读书堂。
婆罗门引（用韵答傅先之时傅宰龙泉归）
辛弃疾（宋代）

龙泉佳处，种花满县却东归。腰间玉若金累。须信功名富贵，长与少年期。怅高山流水，古调今悲。

卧龙暂而。算天上、有人知。最好五十学易，三百遍诗。男儿事业，看一日、须有致君时。端的了、休更寻思。
端午
汪梦斗（宋代）

辜负昌阳酒一杯，异乡节物苦相催。榴花未见已夏半，梅子空相无雨来。

下士蜀皇不复产，爱君屈子有馀哀。江南尽自多鱼米，好趁凉风及早回。
和晚晴书事
韦骧（宋代）

圆荷贴水翠钱稀，风掠馀花片片飞。细雨有情容易歇，青春无系等閒归。

楼头晚鼓牵声远，海上云山乱点微。坐喜民田见丰兆，幅巾谈笑对残晖。
西江月
柳永（宋代）

师师生得艳冶，香香于我情多。安安那更久比和。四个打成一个。
幸自苍皇未款，新词写处多磨。几回扯了又重按。姦字中头著我。
初赴公车亲友子弟饯送江上
罗奕佐（明代）

汉帝徵贤日，长卿入洛年。祇应乘遘会，非敢薄云烟。

万里辞亲苦，连枝恋弟偏。稚儿犹解别，诸友亦相牵。

送送临江浦，迢迢望斗边。风尘双剑里，云树一杯前。

兔影分行帐，鸡鸣理去船。寒灯投夜宿，孤桨入云穿。

旅食凭兄在，长途仗仆怜。过邦非土俗，度岭异山川。

腊去年应改，舟移月几圆。微名如可就，重聚小阳天。
信州逢寒食
洪炎（宋代）

客行寒食路，春晚上饶城。野寺鸟乌乐，山蹊荆棘生。

人随乘雁集，地隔一牛鸣。俛首征途内，官曹何日清。
寄窦禅山薛秀才
李洞（唐代）

窦岭吟招隐，新诗满集贤。白衫春絮暖，红纸夏云鲜。

琴缠江丝细，棋分海石圆。因知醉公子，虚写世人传。
题洪崖先生像
钱选（宋代）

神驾驭倒景，太虚时总辔。
玄道不可分，直悟天人际。
群从皆成仙，玩世不计年。
何当事神游，许我笑拍肩。
重题绝句一首
杜牧（唐代）

邮亭寄人世，人世寄邮亭。何如自筹度，鸿路有冥冥。
送稌东归并示穆穰稔辈六首 其四
王绅（宋代）

夜读诗书朝出耕，古人多此寄深情。殷勤语汝诸兄弟，好尽彝伦学董生。
和许尉小洞庭韵
王炎（宋代）

古县周遭临水涯，中有胜地藏幽奇。
向来墨绶不领略，付与渔樵轻弃遗。
我乘苍螭上其顶，凭高小筑诛茅茨。
未能隐去学鲁山，且可寻幽如退之。
炊烟百堵共一市，民气稍稍春台熙。
至尊岂为茧丝计，老令恨无桃李蹊。
解衣一浣三年缁，微风碾碎青琉璃。
鱼龙悲啸吹白浪，烟霭吐吞蒙翠微。
湖中一点小君山，谁琢瑶琨圆中规。
朱弦一曲舞冯夷，凌风驾我双凫飞。
远唤古仙笙鹤来，月寒共醉玉东西。
天高可逐霞佩去，儿女牵衣吾未宜。
一官伛偻百僚底，苍髯欲雪将何为。
徘徊在此为五斗，时亦讽诵渊明词。
兹亭信美非我有，梦绕故园还欲归。
鹦鹉曲·都门感旧
冯子振（元代）

都门花月蹉跎住，恰做了白发伧父。酒微醒曲榭回廊，忘却天伧酥雨。
〔幺〕晓钟残红被留温，又逐马蹄声去。恨无题亭影楼心，画不就愁城惨处。
达磨祖师赞
释原妙（宋代）

开旗展阵入梁邦，未睹天颜早已降。
纵有神通难转款，翩翩一苇渡长江。
未离西乾，恶声已布。
面壁九年，一场败露骨。
咦，不知赚却多少儿孙，
直至如今钉椿摇橹。
梦中咏醉人
苏辙（宋代）

城中醉人舞连臂，城外醉人相枕睡。
此人心中未必空，暂尔颓然似无事。
我生从来不解饮，终日腾腾少忧累。
昔年曾见乐全翁，自说少年饮都市。
一时同饮石与刘，不论升斗俱不醉。
楼中日夜狂歌呼，钱尽酒空姑且止。
都人疑是神仙人，谁谓两人皆醉死。
此翁年老不复饮，面光如玉心如水。
我今在家同出家，万法过前心不起。
此翁已死谁与言，欲言已似前生记。
曾存之以伫云名庵以待缁流因作此戏之
邹浩（宋代）

不见从来庵内人，结茅濒水更慇勤。云飞日日满天地，借问如何能伫云。
沧浪亭记
苏舜钦（宋代）

予以罪废，无所归。扁舟吴中，始僦舍以处。时盛夏蒸燠，土居皆褊狭，不能出气，思得高爽虚辟之地，以舒所怀，不可得也。

一日过郡学，东顾草树郁然，崇阜广水，不类乎城中。并水得微径于杂花修竹之间。东趋数百步，有弃地，纵广合五六十寻，三向皆水也。杠之南，其地益阔，旁无民居，左右皆林木相亏蔽。访诸旧老，云钱氏有国，近戚孙承右之池馆也。坳隆胜势，遗意尚存。予爱而徘徊，遂以钱四万得之，构亭北碕，号‘沧浪’焉。前竹后水，水之阳又竹，无穷极。澄川翠干，光影会合于轩户之间，尤与风月为相宜。予时榜小舟，幅巾以往，至则洒然忘其归。觞而浩歌，踞而仰啸，野老不至，鱼鸟共乐。形骸既适则神不烦，观听无邪则道以明；返思向之汩汩荣辱之场，日与锱铢利害相磨戛，隔此真趣，不亦鄙哉！

噫！人固动物耳。情横于内而性伏，必外寓于物而后遣。寓久则溺，以为当然；非胜是而易之，则悲而不开。惟仕宦溺人为至深。古之才哲君子，有一失而至于死者多矣，是未知所以自胜之道。予既废而获斯境，安于冲旷，不与众驱，因之复能乎内外失得之原，沃然有得，笑闵万古。尚未能忘其所寓目，用是以为胜焉！
渔者 其一
徐积（宋代）

枯笠摇风雪满衣，年年辛苦事渔矶。有时钓得鳣鲸上，又被行人买得归。
漫兴
艾性夫（元代）

冻耳萧萧天欲霜，冬深门巷意苍凉。
一筇径为梅花出，独立斜阳影正长。
二十七日复有旨除帅江西一旬之间两奉除音再
岳珂（宋代）

披腹忱词久未呈，浃旬两诏下宸京。
老臣何路通忱悃，圣主无私烛物情。
鹤陇未渝耕陇志，牛衣空换锦衣荣。
九重自是真知己，莫惜捐糜负此生。
题共閒亭五首
姜特立（宋代）

太行日暮车盘处，滟澦波翻舟下时。
惟有亭中无一事，坐看忙杀利名儿。
游金沙寺寺有陆希声侍郎读书堂在颐山上二首 其一
孙觌（宋代）

一龛明灭佛前灯，破裓犹残一两僧。说似鸿盘读书处，试寻幽伴拄乌藤。
春晚二首其一题原缺，据明本补
王令（宋代）

春来还自有游人，常是春归独念春。
落後见花尤更惜，不知谁忍扫和尘。
登石佛山
梁浚（清代）

偶来初地倚危楼，风景萧条望里收。寒雁下时秋草没，晚钟开处岭云稠。

千章古柏依山矗，一带汾河尽日流。到此已能空色相，不须更上最高头。
和因老游水寨府治东轩二首
王之道（宋代）

市井从东州，水竹自西府。
我来与公偕，槃礴日欹午。
从容河底鱼，乐哉得其所。
此意与谁论，相看默无语。
偈颂六十八首
释法薰（宋代）

祖师门下，讨甚巴鼻，
满耳春风浩浩地。草木丛林，
灯笼露柱，心空及第。
汝等诸人，因甚却来这裹瞌睡。
仿髡残画意
吴灏（清代）

牛首山中一老僧，千岩万壑笔中胜。乱头粗服宗黄鹤，退笔苍茫一晕灯。
夜泊七里滩
查继佐（清代）

小棹凝寒落日边，碧空削出水云偏。烟将帆影疑前浦，雨共滩声度短眠。

客去无星临此夕，我来何处认当年。只应郑重高深意，未是桐江莫与传。
集杜句赠王运同彦材
刘因（元代）

霄汉瞻佳士，公侯出异人。家声同令闻，文雅见天伦。

玄朔巡天同，危楼望北辰。燕王买骏骨，黄阁画麒麟。

妙誉期元宰，苍生倚大臣。蛟龙得云雨，雕鹗离风尘。

治国明公在，雄图历数屯。世儒多汩没，贤俊赞经纶。

开辟乾坤正，调和鼎鼐新。弼谐方一展，风俗尽还淳。

经济宜公等，泥涂任此身。尊荣瞻地绝，感激异天真。

交态遭轻薄，浮生有屈伸。嗟予意轗轲，抚迹独酸辛！

留滞才难尽，苍茫兴有神。形容真潦倒，世业岂沈沦。

倚著如秦赘，逢迎念席珍。壮心久零落，败绩自逡巡。

载感贾生恸，难甘原宪贫。邵平元入汉，王粲不归秦。

回首躯流俗，生涯脱要津。稻粱求未足，台衮更谁亲？

碧海真难涉，苍鹰愁易驯。君能微感激，何处不依仁。
比以拙诗戏调张籍不知作者已盈轴矣辄和两韵 其一
郑清之（宋代）

展也虞朝庶绩熙，合修厥贡暨熊狸。兕容于野虽非地，豹泽其文似识时。

毛革正须供有用，血牙安事杀为嬉。国侨惠政人谁犯，虎听多应谢子皮。
忆越州
张士逊（宋代）

稽山岩壑深复高，思之谁妙丹青毫。
霜缣若得一千幅，伻图何必乘兰舠。
全州双松堂
黄庭坚（宋代）

文殊堂下松，永日如鸣琴。
我登双松堂，时步双松阴。
中有寂莫人，安禅无古今。
望夫石
胡奎（元代）

朝望夫不归，夕望夫不归。化为山头石，夫归定何时。

妾身化石尚可转，妾心如铁无人知。
再用韵简王簿
虞俦（宋代）

当面论交背面违，此心叔向几人知。
喜君一见便倾盖，过我相从唯说诗。
别后梅花看太瘦，向来瓠白不应马。
何如且缓东归策，共醉橙黄橘绿时。
题采石蛾眉山
佚名（宋代）

一岛烽烟斡怒流，烯犀捉月两悠悠。
蛾眉中划三千丈，不著人间半点愁。
山中杂言
吴锡畴（宋代）

草色侵除雨后深，天教閒静在山林。
无田种秫供桑落，有地栽兰当水沈。
中书宿斋偶作 其二
文彦博（宋代）

凤阁容栖集，心无外虑侵。夜凉秋气早，人静禁门深。

大政惭无补，微才恐不任。歌眠听宫漏，兰焰照青衾。
寄常父
孔平仲（宋代）

缭绕龙山半府阴，春来漂泊阻登临。蓬莱阁下花多少，清旷亭前水浅深。

暮霭漫天迷望目，东风绝海送归心。新诗亦有思家意，应记当年共醉吟。
酬子安迫岁将事行役书情
皇甫汸（明代）

闻君歌赴洛，而我叹游秦。一出江湖远，频惊岁月新。

閒云归后意，芳草客中春。不及稽生懒，长辞当路人。
别宛陵同官
杜范（宋代）

游宦见交情，惟忧间易生。
文书只自了，意气若为倾。
幸已符金断，终然为玉成。
官僚有如此，共保岁寒盟。
侧金盏
史铸（宋代）

圆模罗列占东篱，西帝赐来宫样奇。
疑是花神清酌罢，尽教放处不妨歌。
偈
张方平（宋代）

自从无始千千劫，万法本来无一法。祖师来意我不知，一夜西风扫黄叶。
夏日与妙现老堂二公晚步江皋露坐月下夜分乃
李弥逊（宋代）

胡床兴不浅，未肯庾公贤。
山意知为近，江声到寺前。
夜凉新病后，月色正愁边。
可惜江南梦，青灯照不眠。
题熊道士遐观阁
王炎（宋代）

伐翳旋开清旷，楼居便觉超然。
注目青山有尽，游心碧落无边。
灵泉寺
陈阳复（元代）

上方野马隔嚣纷，山接灵源一派分。夜静锡閒孤塔月，日高禅定半窗云。

翠纱笼壁诗难续，玉斝流香酒易醺。爇柏煮茶清不寐，松风吹籁隔溪闻。
谢人惠花栽以龙涎及小团答之
刘才邵（宋代）

应怜小圃少花看，分惠灵苗四五般。多谢高情无所吝，欲将俗五报应难。

鲸波荐液香难比，龙焙先春玉作团。寄与文房助清兴，诗魂莫怕月边寒。
题天台福圣观瀑布
杨偰（宋代）

积雪悬崖照幽谷，轰雷破石响空山。
直疑天上银河水，倒泻千岩万壑间。
和陶九日闲居，并引
苏轼（宋代）

九日独何日，欣然惬平生。四时靡不佳，乐此古所名。

龙山忆孟靡，栗里怀渊明。鲜鲜霜菊艳，溜溜糟床声。

闲居知令节，乐事满馀龄。登高望云海，醉觉三山倾。

长歌振履商，起舞带索荣。坎坷识天意，淹留见人情。

但愿饱粳稌，年年乐秋成。
柿熟园夫不采可嘉
虞俦（宋代）

飞鸣争啄赪虬卵，木杪斜阳几点鸦。红叶堪书收拾取，不妨分付郑虔家。
宿高邮露筋
俞德邻（宋代）

午发淮子口，晚泊露筋北。舟人指灵祠，欲语辄叹息。

伊昔避乱初，女郎实英特。行行侍丘嫂，日暮云气黑。

嫂兮宿邻庄，我宁止路侧。我生虽不辰，秉身贵弗㥾。

草深聚蚊虻，中夜纷鼓翼。吮血噆人肤，其毒甚沙蜮。

女郎不肯顾，筋露身亦踣。至今是邦人，庙貌严血食。

惜哉岁月深，姓氏不可识。维士有百行，维女独四德。

贞洁一以亏，姬姜徒国色。所以古妇人，送迎不踰阈。

嗟嗟露筋事，可为百世则。胡然世俗人，所重在倾国。
长江万里图 其一 
丁鹤年（元代）

长江千万里，何处是侬乡。忽见晴川树，依稀认汉阳。
致仕後即事
陆游（宋代）

多事车前要八驺，老人惟与一藤游。
未教变化为龙去，更踏人间万里秋。
次韵讲律李司理宪见赠
苏辙（宋代）

强将羔雁聘黄晞，破褐疏巾倚夕晖。
礼律纵横开卷尽，齑盐冷落待贤非。
日高几案弦歌罢，夜永窗扉灯火微。
犹喜江边莫春近，舞雩风雨得同归。
谢张芸窗
刘启之（宋代）

夜深檛鼓醉红裙，半世侯门熟稔闻。
自是东篱窥宋玉，非关司马挑文君。
苍头误送香罗帕，簧舌翻成贝锦文。
幸赖老成持与力，一帆安稳过溪云。
吴江县寺留题
王禹偁（宋代）

松江江寺对峰峦，槛外生池接野滩。
幽鹭静翘春草碧，病僧闲说夜涛寒。
晨斋施笋唯溪叟，国忌行香只县官。
尽日门前照流水，尘缨浑疑濯丸澜。
新买啼鸡
陆游（宋代）

峨峨赤帻声甚雄，意气不与其曹同。
我求长鸣久未获，一见便觉千群空。
主人烧神议已决，知我此意遽见从。
秋衣初缝惜不得，急典三百新青铜。
怜渠亦复解人意，来宿庭树不待笼。
狐狸熟睨那敢犯，萧萧清露和微风。
五更引吭震户牖，横梃无复须元戎。
明星已高啼未已，云际腾上朝阳红。
老夫抱病气已索，赖汝豪壮生胸中。
明朝舂黍得碎粒，第一当册司晨功。
瑞雪咏
谢庄（南北朝）

玄管洽。豳诗平。火洲灭。日壑清。龙关沙蒸。河徼云惊。

晷未沉而井閟。宇方霾而海溟。山飞白雪。叶中符而掩皇州。

降千□而瑞神世。始□葐蒀以蕤转。终徘徊而烟曳。

状素镜之晨光。写金波之夜晰。晰景兮便娟。冠集灵兮蔼望仙。

溢迎风兮湛承露。亘临华兮被通天。幂遥途而界远绮。

丽青墀而镜列钱。及其流彩犹抟。凝明亟积。郊隰均映。

江峦齐奕。审伊宫之逾丈。信钘阿之盈尺。洞秋方之玉园。

果仙京之珠泽。若夫贞性贲道。润德晖经。载途演其楙。

同云宣其灵。既昭化于卫术。亦阐义于齐庭。结秋竹之丽响。

引幽兰之微馨。窃惟鸿化远洎。玄风遐施。浃纬称祥。

磬埏作瑞。调露之乐既兴。大闺之歌已被。春光兮冬泽。

长无愆于平施。
官军谣（段都阃所将省兵四百，无一人援白沙
罗洪先（明代）

官军四百数不足，衣甲鲜明好皮肉。
朝游江上簇军营，夜向城头攫人屋。
县官供应间迟速，虎符日日相迫促。
白沙乡兵御奔突，兵家胜负多番覆。
月落荒村鬼夜哭，桥头一矩明于烛。
剪衣谁作招魂曲，铃阁将军睡方熟。
满庭芳（戊戍自寿）
程必（宋代）

人道苍姬，燠多寒少，故教千岁绵绵。算来春夏，一气本无偏。底事今年玉历，秋未朔、风露泠然。君知否，山深地僻，自是早霜天。

如今，当此去，十分亲切，面问婵娟。何须看仙槎，海上重还。好在金英玉屑，□为我、满泛金船。仍传语，横江秀石，□永锁三川。
悔曾九章 其五
姚燮（清代）

藕叶香疏到簟心，柳丝风缓过罗襟。舵楼鸥语嬉凉翠，镜槛蛾罗妒远岑。

尽有朝云遮白日，却教春水冶黄金。那知酒醒桃根去，瀫渚芙蓉有露侵。
感春杂言
欧阳修（宋代）

鸠鸣兮屋上，雀噪兮檐间。
百鸟感春阳，有如动机关。
雄雌相呼和，日夕聒聒不得闲。
砌下两株树，枯条有谁攀。
春风一夜来，花叶何班班。
乃知天巧夺人力，能使枯木生红颜。
奈何人为万物灵，不及草木与飞翾。
自从春来何所觉，但怪睡美不觉白日高南山。
行逢百花不著眼，岂念四气如回环，
却思年少忆前事，虽有驵骏难追还。
奈何来日尚可乐，曾不勉强相牵扳。
渌酒如春波，黄金为谁悭。
人生一世中，一步百险艰。
俟河之清不可得，聊自歌此讥愚顽。
和竖伯梅六题一孤芳二山间三雪中四水边五月
胡寅（宋代）

欣逢冷艳破冬温，更待飞霙涤昼昏。
剩欲约君移酒处，小桥斜过竹边门。
湖上迟魏大未至见寄 其二
胡思敬（清代）

细数南州彦，谁居第一流。吾侪姑自勉，硕果听天留。

未息巴人讼，方怀漆室忧。足音终寂寂，垂涕望高丘。
上立斋先生十首以有官居鼎鼐无宅起楼台为韵 其一
戴炳（宋代）

形弱能使强，脉病能使寿。医和肘后方，袖手若无有。

绿野归晋公，洛社闲迂叟。此意谁得知，可以久则久。
绿净桥
吕南公（宋代）

涵虚正深明，扶槛跨空阔。共喜云退避，更憎鱼拨剌。

相从有文酒，欢快到夜月。
六幕山访南宋宫入斜 其一
文静玉（清代）

从古蛾眉怨入宫，长门老死后庭空。几堆浅土秋阴里，无数残庭暮雨中。

晋代玉弓惊谢奂，汉家金碗失卢充。江山半壁朝廷小，一样怜香葬落红。
风入松 赠画师
沈禧（元代）

隐君家住白云深。华发已骎骎。芒鞋蹋破莓苔径，何曾惮、石磴崎嵚。

问酒每过村店，访僧时叩禅林。

归来高卧北窗阴。名利不关心。半生清乐甘吾分，箪瓢饮、不慕腰金。

胸次包含丘壑，笔端幻出云岑。
秋后交行
卫宗武（宋代）

水北水南村，萦回草径深。
贸蔬虫篆叶，宿树鸟盘林。
岸断分支港，云开出远岑。
意行无个事，斜日照孤吟。
双凫
李纲（宋代）

云涛万顷连天雨，波上双凫自容与。风高江阔烟水寒，日暮相将何处去。
颂一百则
释重顯（宋代）

句里呈机劈面来。烁迦罗眼绝纤埃。
东南西北门相对，无限轮鎚击不开。
积雨蒸润，体中不佳，颇思故居之乐，戏书呈
范成大（宋代）

门外泥深蘸马鞍，墨云未放四维宽。
前山忽接後山暗，暑雨全如秋雨寒。
梦里江湖三叹息，醉中天地一凭阑。
斗升留滞休惆怅，枳棘从来著凤鸾。
次韵钱顗士赠入学听讲
赵抃（宋代）

文翁治蜀泽民深，赣守无堪愧士林。长育务先庠序教，讲磨思士圣贤心。

今兹未肯孤毫善，学者尤宜念寸阴。三百馀篇金石奏，席间愿听得遗音。
淮南行二首
曹勋（宋代）

月冷桐阴静，霜红桂影寒。
碧藓封丹室，青松覆玉坛。
如何后鸡犬，不得而骖鸾。
白沙书院示诸生
曾曰瑛（清代）

敢因小邑废弦歌，讲苑新开事切磋。谁谓英才蛮地少，由来高切海滨多。

文章大块花争发，诗思渊泉水蹙波。他日应知化邹鲁，好从断简日编摹。
送元鼎学士
丘葵（宋代）

秋风甫联骑，朔雪又回车。
北道奇男子，南游行祠书。
碧幢留别句，丹陛庆新除。
头白逢昭代，吾甘渭水渔。
庚子叨贽合州甘守
阳枋（宋代）

欲陈礼乐字三千，起趁东风万里船。
戎马不禁文未丧，石鱼间出瑞开先。
人知制梃枘坚甲，政比黄钟缓急弦。
愿借风云乘快便，一声雷爆九重。
题徐观之字说
王柏（宋代）

堂空一鉴悬，万古光潋滟。
彼自有盈虚，我要无亏欠。
阴祲不能蚀，尘埃不能掩。
只於事上观，足为操舍验。
送黄岩三友
王十朋（宋代）

聚散本常理，未应轻感伤。祇因三益友，故断九回肠。

子少才俱美，予穷老更忙。相将亦行客，后会恐参商。
见淮东制帅赵南仲侍郎相待厚甚特送买山钱又
戴复古（宋代）

如公当向古人求，识面何须万户侯。
浪说钓鳌游瀚海，真成骑鹤上扬州。
受恩多处难为别，宿酒醒时始觉愁。
回首平山堂下路，不堪风雨送归舟。
拟古 其五
李以麟（明代）

贱妾岂无夫，其奈天一方。梦魂飞不到，万感激中肠。

浴蚕溪水飞，拾翠郊原长。黄昏深闭阁，暗泪洒衣裳。

私心在何许，日夕思时康。
送都水大监托克托清卿使君奉命塞白茅决河
乃贤（元代）

黄河汹汹决中州，三策深烦贾让谋。圣主忧勤过舜禹，相君勋德并伊周。

渠通故道鱼龙避，木斩空山虎豹愁。十七万人齐举锸，一千馀里总安流。

皇天蚤出图书瑞，赤子行歌黍麦秋。白璧遣官祠岳渎，黄金当殿赐公侯。

使君世重无双论，太史功书第一筹。绣衮从今登两府，更将忠孝辅皇猷。
自梅趣汀行小路硗确
李纲（宋代）

触热过梅川，硗嶅鸟道边。林深晴有雾，土旷昼稀烟。

略彴横溪小，篮舆碍石偏。乱蝉鸣翳荟，叠涧泻潺湲。

闽岭虽近止，江乡犹渺然。何曾愁瘴疠，秪是怯危颠。

借问劳行役，何如稳晏眠。遭时正艰棘，赋分自回邅。

已幸生还里，宁辞险著鞭。夜凉栖野寺，相对月婵娟。
赠薛校书
李白（唐代）

我有吴越曲，无人知此音。姑苏成蔓草，麋鹿空悲吟。
未夸观涛作，空郁钓鳌心。举手谢东海，虚行归故林。
挽卢宜人二首
王庭圭（宋代）

高风林下闺门里，几岁长斋绣佛前。夫子雄才尹天邑，清魂独乐上蓬仙。

化为双鹤何方客，来置束刍南郡贤。会致送车填广陌，他时彤史亦须编。
写碧城摘句图竟题诗 其二
管筠（清代）

惊句如侠客，使笔如使剑。星斗寂无声，青天碧云敛。

夜中红线来，冰雪芙蓉艳。
汤阴羑里文王庙
郑岳（明代）

商辛肆淫虐，诸侯多就诛。西周秉臣节，亦乃遭囚拘。

忧思郁以秉，默焉悟玄虚。羲画阐幽秘，至理谅无馀。

天地岂不宽，臣迹不敢踰。日月岂不明，君怒或可舒。

进女事解脱，迁史何其诬。